Tyrkir boða hertar aðgerðir gegn COVID-19 faraldrinum til að bjarga ferðaþjónustunni í sumar. Landið verður meira og minna lokað til sautjánda maí.
Stjórnvöld í Tyrklandi ætla að grípa til harðra aðgerða vegna fjölgunar COVID-19 tilfella að undanförnu. Allt kapp er lagt á að bjarga ferðaþjónustunni í sumar. Fólk á að halda sig heima að mestu til sautjánda maí.
Hertar reglur taka gildi á fimmtudag. Verslunum sem selja annað en brýnustu nauðsynjavörur verður lokað. Einnig veitingastöðum og kaffihúsum. Skólum verður lokað og tekin upp fjarkennsla. Fólk á að halda sig heima nema þegar það kaupir í matinn eða nauðsynleg lyf. Einnig verður heimilt að leita læknis. Heilbrigðisstarfsfólk og þeir sem starfa við matvælaframleiðslu fá þó að fara ferða sinna. Fólki verður óheimilt að fara milli bæja og borga nema með leyfi yfirvalda. Sjónvarpsstöðin Al Jazeera hefur eftir Erdogan, forseta landsins, að nauðsynlegt sé að herða sóttvarnaaðgerðir til að hægt verði að taka á móti ferðafólki í sumar. Efnahagur tyrkneska ríkisins er bágborinn um þessar mundir og því skipta tekjur af ferðaþjónustunni miklu máli fyrir ríkissjóð.
Tilkynnt var um 37 þúsund ný smit í Tyrklandi í gær og 353 dauðsföll. Stjórnvöld stefna að því að ná smitum á hverjum sólarhring niður í fimm þúsund áður en takmörkunum verður aflétt.
Tyrkir boða hertar aðgerðir í faraldrinum til að bjarga ferðaþjónustunni í sumar. Landið verður meira og minna lokað til sautjánda maí.